Λευτέρης Παπαδόπουλος

Ο **Λευτέρης Παπαδόπουλος** (Αθήνα, 14 Νοεμβρίου 1935) είναι Έλληνας δημοσιογράφος, στιχουργός και ποιητής μικρασιατικής καταγωγής.

## Βιογραφία
Γεννήθηκε στην Αθήνα, στην περιοχή της Πλατείας Βικτωρίας. Οι γονείς του ήταν πρόσφυγες. Από την Προύσα της Μικράς Ασίας ο πατέρας του, από το Νοβοροσίσκ της Ρωσίας η μητέρα του. Πέρασε δύσκολα παιδικά χρόνια. Σπούδασε στη νομική στο Πανεπιστήμιο Αθηνών. Ξεκίνησε τη σταδιοδρομία του ως δημοσιογράφος. Από το 1959 έως το 2012 συνεργάστηκε ανελλιπώς με την εφημερίδα *[[Τα Νέα]]*.

Έχει γράψει τα βιβλία: «Επαρχίες της Αθήνας», «Η Τουρκία χωρίς φερετζέ», «Οι παλιοί συμμαθητές», «Ζω από περιέργεια», «Όλα είναι ένα ψέμα», «Μάνος Λοΐζος», «Εν αρχή ην ο Καζαντζίδης», «Είναι γλεντζές, πίνει γάλα», «Δώδεκα πόντους και μισό», «Να συλληφθεί το ντουμάνι», «Μάγκες πιάστε τα γιοφύρια» καθώς και τη μετάφραση του *[[Άσμα Ασμάτων|Άσματος ασμάτων]]*. Είναι παντρεμένος με τη σκηνοθέτιδα Ράια Μουζενίδου και έχει γράψει μαζί της τα θεατρικά έργα «Εν βρασμώ ψυχής» και «Ο γολγοθάς μιας ορφανής ανύπαντρης μητέρας» (σάτιρα). Έχει γράψει και παρουσιάσει τηλεοπτικές εκπομπές, και συνεργάστηκε ως στιχουργός σε δεκάδες ταινίες και μιούζικαλ. Ανάμεσά τους: «Γλυκιά Ίρμα» με την Έλλη Λαμπέτη, «Εύθυμη χήρα» με την Αλίκη Βουγιουκλάκη, «Άννυ», «Ο Δρόμος» και πολλά άλλα. Κυκλοφορούν τρία βιβλία με τραγούδια του: «Τα τραγούδια γράφουν την ιστορία τους», «Εκατό ανέκδοτα τραγούδια» και «Τα τραγούδια μου». Είναι μέλος της Ένωσης Συντακτών Ημερησίων Εφημερίδων Αθηνών (ΕΣΗΕΑ), της Εταιρείας Ελλήνων Θεατρικών Συγγραφέων και διατέλεσε πρόεδρος της Εταιρείας Μουσικοσυνθετών Ελλάδος.

Ανέλαβε δημοσιογραφικές αποστολές στην Αμερική, τη Ρωσία, την Ευρώπη, την Ασία και την Αφρική. Έχει τιμηθεί με *Βραβείο δημοσιογραφικού διαγωνισμού ΕΣΑΤ* (1965), το *Βραβείο Μπότση* (1995), το *Βραβείο Παυσανία* (2009). Η ΕΣΗΕΑ τον τίμησε επίσης για την προσφορά του, απονέμοντάς του το ανώτατο βραβείο της «ΞΕΝΟΦΩΝ» (2009). Έχει βραβευθεί από τον δήμο Αθηναίων δύο φορές και είναι επίτιμος δημότης του δήμου Πατρέων και Μήθυμνας.

Από το 1981 έως το 1983 συμμετείχε στην κριτική επιτροπή νέων ταλέντων της εκπομπής «Να η Ευκαιρία» της ΕΡΤ, μαζί με τους Γιώργο Κατσαρό, Γρηγόρη Γρηγορίου, Ροζίτα Σώκου και Σάσα Ντάριο.

Έχει γράψει περί τα 1.200 τραγούδια με τους πιο σημαντικούς Έλληνες συνθέτες και τραγουδιστές. Έχει μεταφράσει ποίηση του Φεδερίκο Γκαρθία Λόρκα, του Πάμπλο Νερούδα και του Ναζίμ Χικμέτ. Ο δίσκος του *[[Ο Δρόμος (άλμπουμ)|Ο Δρόμος]]*, με αντίτυπα άνω του 1.000.000, κατέχει το ελληνικό ρεκόρ πωλήσεων.

Έχει δύο παιδιά, τον Νότη (δημοσιογράφο) και την Υακίνθη (ηθοποιό), και τρία εγγόνια, τη Μαρία-Νεφέλη, τον Λευτέρη και τη Μυρτώ. Είναι οπαδός της ΑΕΚ.

## Εργογραφία
### Βιβλία
* (2011) *Thalassa*, Μίλητος
* (2010) *Μάγκες πιάστε τα γιοφύρια...*, Εκδόσεις Καστανιώτη 
* (2010) *Το βρώμικο '89*, εκδόσεις «Κάκτος»
* (2009) *Δώδεκα πόντους και μισό*, Εκδ. Καστανιώτη
* (2007) *Εν αρχή ην ο Καζαντζίδης*, Εκδ. Καστανιώτη
* (2006) *Είναι γλεντζές, πίνει γάλα*, Εκδ. Καστανιώτη
* (2006) *Τα τραγούδια γράφουν την ιστορία τους*, εκδ. «Ιανός» [κείμενα, στίχοι]
* (2004) *100 ανέκδοτα τραγούδια*, εκδ. «Ιανός»
* (2004) *Να συλληφθεί το ντουμάνι!*, Εκδ. Καστανιώτη
* (2002) *Thalassa*, εκδ. «Τοπίο»
* (2002) *Όλα είναι ένα ψέμα*, Εκδ. Καστανιώτη
* (2002) *Τα τραγούδια μου*, εκδ. «Κάκτος»
* (2000) *Ζω από περιέργεια*, Εκδ. Καστανιώτη
* (2000) *Μάνος Λοΐζος*, εκδ. «Κάκτος»
* (1996) *Τα τραγούδια μου*, εκδ. «Κάκτος»
* (1995) *Οι παλιοί συμμαθητές*, Εκδ. Καστανιώτη

### Συμμετοχή σε συλλογικά έργα
* (2012) *Εν βρασμώ ψυχής*, εκδ. «Δίπυλον» Εντός των Τεχνών
* (2012) *Ο Γολγοθάς μιας ορφανής ανύπαντρης μητέρας*, εκδ. «Δίπυλον» Εντός των Τεχνών
* (2011) *Το ελληνικό τσίγκινο παιχνίδι*, εκδ. «Gramma»
* (2010) *Κίτρινο και μαύρο*, εκδ. «ΠεριΤεχνών»
* (2008) *Γιώργος Νταλάρας: Σαν τραγούδι μαγεμένο*, εκδ. Μέγαρο Μουσικής Αθηνών
* (2008) *Στέλιος Καζαντζίδης: «Εγώ είμαι ένας τραγουδιστής»*, εκδ. Δημοσιογραφικός Οργανισμός Λαμπράκη
* (2006) *Ο γολγοθάς μιας ορφανής ανύπαντρης μητέρας*, εκδ. «Ιανός»
* (1997) *Έρωτας σε πρώτο πρόσωπο*, εκδ. «Κέδρος»

### Μεταφράσεις
* (2011) Ουίλλιαμ Σαίξπηρ, *[[Ρωμαίος και Ιουλιέτα]]*, Δίπυλον Εντός των Τεχνών 
* (1995) *Άσμα ασμάτων*, Εκδόσεις Καστανιώτη

## Παραπομπές


## Πηγές
* *Who's Who 1979*, σελ. 515
* «Λευτέρης Παπαδόπουλος» στην ιστοσελίδα *Βιβλιονέτ*

## Εξωτερικοί σύνδεσμοι
* Λευτέρης Παπαδόπουλος , βιογραφικό και προσωπικές αρθρογραφίες του δημοσιογράφου στον ιστότοπο Aixmi.gr
* «Ο Αθηναίος της Εβδομάδας: Λευτέρης Παπαδόπουλος»  του Σταύρου Διοσκουρίδη, στο *lifo.gr*

Κατηγορία:Μικρασιατικός Ελληνισμός
Κατηγορία:Έλληνες στιχουργοί
Κατηγορία:Έλληνες δημοσιογράφοι του 20ού αιώνα
Κατηγορία:Έλληνες παρουσιαστές
Κατηγορία:Έλληνες ποιητές
Κατηγορία:Νεοέλληνες ποιητές
Κατηγορία:Απόφοιτοι της Νομικής Σχολής του Εθνικού και Καποδιστριακού Πανεπιστημίου Αθηνών